Δύο αστυνομικοί μαζί με έναν ομογενή από την πρώην ΕΣΣΔ, βρίσκονται πίσω από τη ληστεία σε βάρος Σύρου στην Αττική Οδό.

Σύμφωνα με την αστυνομία οι τρεις έστησαν καρτέρι στην Αττική Οδό τον περασμένο Φεβρουάριο σε έναν Σύρο που κατοικεί χρόνια στην χώρα μας, του φόρεσαν κουκούλα, τον οδήγησαν στον Ασπρόπυργο και του αφαίρεσαν 280.000 ευρώ.

Ο ένας από τους ανθυπαστυνόμους υπηρετούσε στο Μενίδι και ο άλλος που στο παρελθόν συνυπηρετούσε μαζί του, είχε τεθεί σε διαθεσιμότητα και είχε προφυλακιστεί μάλιστα για ληστεία και μόλις παρήλθε το χρονικό όριο προφυλάκισής αποφυλακίστηκε μέχρι να δικαστεί. Μάλιστα επέστρεψε στα καθήκοντά του ως αστυνομικός και μάλιστα αυτή την φορά στην Φρουρά του μεγάρου της ΓΑΔΑ.

Ένας ληστής δηλαδή μόνο και μόνο επειδή το δικαστήριο του θα γινόταν 3 μήνες μετά την παρέλευση του 18μήνου μπορούσε να ξαναγίνει αστυνομικός! Αυτή βεβαίως είναι η πιο σύντομη απάντηση στο ερώτημα, τι είναι η Ελλάδα…

Το χρονικό της υπόθεσης

Από το Τμήμα Εγκλημάτων Κατά Ιδιοκτησίας της Διεύθυνσης Ασφάλειας Αττικής εξιχνιάστηκε η υπόθεση ληστείας, που διαπράχθηκε στις 5 Φεβρουαρίου 2017 σε βάρος ενός 47χρονου Σύρου.

Ειδικότερα ο παθών, ο οποίος μόλις είχε αφιχθεί από τη Γερμανία στη χώρα μας, ύστερα από επαγγελματικό ταξίδι για το τουριστικό γραφείο που εργαζόταν στην Αθήνα, οδηγώντας αυτοκίνητο στην Αττική Οδό, στο ρεύμα με κατεύθυνση από το αεροδρόμιο προς Αθήνα, ακινητοποιήθηκε από άτομα που φορούσαν στολές οι οποίες προσομοίαζαν σε αστυνομικές.

Οι δράστες με την απειλή όπλων, φόρεσαν κουκούλα στο κεφάλι του θύματος, τον έδεσαν και τον μετέφεραν σε περιοχή του Ασπροπύργου, όπου τον εγκατέλειψαν αφού προηγουμένως είχαν αφαιρέσει από το αυτοκίνητό του 280.000 ευρώ για τα οποία δεν έδωσε ικανοποιητικές απαντήσεις αργότερα στις Αρχές το θύμα, παρά μόνο ότι ήταν δικά του...

Από την έρευνα ταυτοποιήθηκαν για τη συμμετοχή τους στην υπόθεση ένας 32χρονος ομογενής από την Ρωσία, ο οποίος είναι ήδη έγκλειστος σε κατάστημα κράτησης στη Ρωσία για απάτες και ληστεία και δύο Ανθυπαστυνόμοι, που υπηρετούν, όπως προαναφέρθηκε ο ένας στο Μενίδι και ο άλλος στην Φρουρά του ΑΜΑ (Αστυνομικό Μέγαρο Αττικής).

Οι αστυνομικοί συνελήφθησαν χθες με εντάλματα σύλληψης και παράλληλα με Απόφαση του Αρχηγείου της Ελληνικής Αστυνομίας τέθηκαν σε διαθεσιμότητα και σε βάρος τους διατάχθηκε η διενέργεια Ένορκης Διοικητικής Εξέτασης.